Ratele inflației pe ambele maluri ale Atlanticului se dovedesc a fi mai insistente decât se așteptau experții băncilor centrale. Ei exclud deocamdată reduceri ale dobânzii și exprimă îngrijorări economice mai ample.
Rezerva Federală a SUA a anunțat miercuri, 1 mai, că nu va reduce ratele dobânzilor în viitorul apropiat. Decizia nu a fost câtuși de puțin surprinzătoare.
În ultimele câteva luni, inflația a revenit în mod constant, provocând mari îngrijorări factorilor de decizie politică, experților din băncile centrale, dar și investitorilor, care anticipaseră mai multe reduceri ale ratelor dobânzilor pe parcursul anului 2024.
Situația nu este neapărat diferită nici în Europa. În Germania, rata inflației a crescut mai mult decât se anticipase în aprilie, pe fondul prețurilor ridicate la alimente și energie. Această evoluție a temperat speranțele că Banca Centrală Europeană (BCE) ar putea purcede la mai multe reduceri ale ratelor dobânzii în acest an.
În dialog cu DW, Francesco Papadia de la grupul de reflecție Bruegel, afirmă că "veștile nu sunt rele, dar nu sunt nici atât de bune pe cât s-a sperat”. Fostul director general pentru operațiuni de piață la BCE spune că datele recente ”nu rezolvă problema ultimului kilometru”, adică reducerea inflației la o rată constantă de 2% - obiectiv stabilit de băncile centrale din Europa și SUA în momentul în care au început să ia măsuri contra creșterii globale a inflației, fenomen care a început în 2021 și a atins vârful spre sfârșitul anului 2022.
Acest lucru lasă Fed-ul american într-o poziție deosebit de delicată. "Pentru Fed, pragul pentru a majora ratele este încă mai mare decât pragul pentru a le reduce. Ambele încep să devină destul de ridicate", a declarat pentru DW Diane Swonk, economistă-șefă la firma de consultanță KPMG US.
Inflația revine în forță
În perioada 2021-2023, ratele inflației din întreaga lume au atins cele mai ridicate niveluri din ultimele decenii, pe măsură ce economia globală s-a adaptat la diverse șocuri, precum pandemia și războiul din Ucraina. Băncile centrale au răspuns cu creșteri agresive ale ratelor dobânzilor.
În prezent, ratele dobânzilor din SUA se află la cel mai ridicat nivel din ultimii 23 de ani, situându-se între 5,25% și 5,5%. În zona euro, BCE menține în prezent ratele la niveluri record, între 4% și 4,75%.
"Ratele dobânzilor sunt principalul instrument prin care banca centrală poate influența economia", explică Papadia. "Mecanismul este simplu: când majorezi ratele dobânzilor, investițiile scad, deoarece costul de finanțare a acestor investiții crește. Dacă mărești ratele dobânzilor, afectezi consumul, deoarece oamenii sunt tentați să amâne cheltuielile”, spune expertul.
Acesta este motivul pentru care atât Fed, cât și BCE rămân prudente în prezent în ceea ce privește posibilele reduceri ale ratelor dobânzilor. La sfârșitul anului 2023 și începutul anului 2024, ratele inflației se apropiau tot mai mult de obiectivul declarat de 2%, iar reducerea politicii agresive în materie de rate ale dobânzilor părea posibilă.
Cu toate acestea, având în vedere că inflația este în creștere, există temeri că reducerile de rate, dacă ar fi puse în aplicare acum, ar putea spori suplimentar inflația.
"Va mai dura până când dobândim încrederea că ne aflăm pe o traiectorie sustenabilă spre o inflație de 2%", a declarat președintele Fed, Jerome Powell, în timpul anunțului său de miercuri, precizând că nu știe de cât timp va mai fi nevoie pentru atingerea acestei ținte.
Acest lucru îi pune pe factorii de decizie politică din SUA în situație ciudată de expectativă, potrivit Dianei Swonk. "Ei sunt blocați în așteptare, iar acest lucru frustrează piețele financiare", a spus ea. Experta crede că decidenții politici sunt precauți în privința reducerii premature a dobânzii, așa cum s-a dovedit spre sfârșitul anului 2023, când nu au consimțit la o atare decizie în pofida scăderii ratelor inflației.
Diferențe europene
În Europa, inflația a părut să fie cât de cât sub control până la prezentarea celor mai recente date din Germania și Spania. Cu toate acestea, factorii de decizie ai BCE au sugerat cu tărie că vor reduce ratele pentru prima dată în ultimii cinci ani la ședința din iunie, în condițiile în care inflația de bază din zona euro va încetini în ansamblu la 2,7% în primul trimestru din 2024.
În Regatul Unit, în afara UE, dar care face totuși parte din economia europeană globală, sunt de așteptat reduceri ale ratelor dobânzilor în scurtă vreme.
"Nu aș merge atât de departe încât să spun că inflația a fost îmblânzită, dar perspectivele sunt cu siguranță mai puțin îngrijorătoare decât erau la mijlocul anului trecut. Ne așteptăm ca Banca Angliei să înceapă să reducă ratele dobânzilor în vară", a declarat Andrew Goodwin, economist șef pentru Marea Britanie la Oxford Economics, într-un interviu pentru DW.
În timp ce situația inflației din Europa și SUA se reflectă reciproc într-o anumită măsură, o diferență esențială, potrivit experților, este că inflația europeană a fost influențată în mare măsură de prețurile energiei, în timp ce în SUA, cererea în creștere susținută de o economie în plină expansiune a împins prețurile în sus.
"Situația este diferită în Statele Unite, iar economia europeană pur și simplu nu prezintă același grad de dinamism precum cea americană", explică Papadia.
Swonk, pe de altă parte, afirmă că ”o parte esențială a poveștii generale este reprezentată de rezistența remarcabilă a economiei americane”. Aceasta a înregistrat "cea mai rapidă decelerare a inflației din ultimii aproape 50 de ani și cea mai lungă perioadă de cifre scăzute ale șomajului de după anii 60".
În clipa de față, marea întrebare în SUA este dacă ratele dobânzilor vor fi într-adevăr majorate, în loc să fie reduse, o situație care părea de neconceput în urmă cu doar câteva luni. Powell a sugerat săptămâna aceasta că nu va fi luată această măsură, dar inflația insistentă continuă să arunce umbre de îndoieli.
Autorii care semnează materialele din secțiunea Invitații – Ziare.Com își asumă în totalitate responsabilitatea pentru conținut.